KYK: Trump g'n verlies vir NBA, sê LeBron | Netwerk24
07 Augustus 2020 10:38
Die NBA-superster LeBron James voel vere dat Donald Trump weier om basketbal te kyk. Foto: Getty Images
Trump beskuldig spelers van "oneerbiedigheid" en sê hulle gedrag is "skandelik" deur op een knie te sak met die speel van die volkslied voor kragmetings.
"Ek dink regtig nie die basketbal-gemeenskap betreur die feit dat ons hom as 'n kyker verloor nie," sê James volgens ESPN.
"Ek praat namens almal wat die sport liefhet en ons kan nie minder omgee nie."
James (35), 'n 16-malige NBA All-Star-speler en wenner van vier Most Valuable Player-pryse, lei 'n veldtog in die aanloop tot November se presidensiële verkiesing om die stemreg van Afro-Amerikaners te beskerm. Hy meen die sport se aanhangers het waardering vir die spelers se standpunt oor maatskaplike en politiese kwessies.
"Ons sport is in 'n pragtige posisie en ons het oor die wêreld heen aanhangers," sê hy.
"Ons aanhangers respekteer wat ons poog om na die spel te bring, wat reg is en wat verkeerd is."
Dit is nie die eerste keer wat James vir Trump kritiseer nie. Hy het die president in 2017 'n "boemelaar" genoem en na hom verwys as 'n "sogenaamde president". Trump het op sy beurt gesê hy verkies die legendariese Chicago Bulls-ster Michael Jordan as 'n speler.
Die oorgrote meerderheid van die spelers en personeel in die NBA kies om te kniel tydens die volkslied om te betoog teen rasseongelykheid.
Trump het voorheen gesê hy "vind die praktyk onaanvaarbaar".
Lees ook: KYK: Breier lag Trump se BLM-kritiek af
Doc Rivers, afrigter van die Los Angeles Clippers, het Donderdag op 'n mediakonferensie 'n blou keps gedra met die woord "VOTE" in hoofletters daarop geborduur en stem saam met James.
"Wel, ons het een ou verloor. Wat daarvan? Ek gee nie om nie. Ons weet geregtigheid is aan ons kant. En hierdie (stem-)hoed wat ek dra is presies wat die president ons probeer oortuig om nie te doen nie, wat net so skandelik is," sê hy.